白居易
骊宫高－美天子重惜人之财力也
高高骊山上有宫，朱楼紫殿三四重。迟迟兮春日，
玉甃暖兮温泉溢。袅袅兮秋风，山蝉鸣兮宫树红。
翠华不来岁月久，墙有衣兮瓦有松。吾君在位已五载，
何不一幸乎其中。西去都门几多地，吾君不游有深意。
一人出兮不容易，六宫从兮百司备。八十一车千万骑，
朝有宴饫暮有赐。中人之产数百家，未足充君一日费。
吾君修己人不知，不自逸兮不自嬉。吾君爱人人不识，
不伤财兮不伤力。骊宫高兮高入云，君之来兮为一身，
君之不来兮为万人。